| Medaljeoversikt |
| --- |
| Konkurrerte for Mexicos flagg Mexico |
| Friidrett |
|  Paralympiske leker |
| Bronse | Rio 2016 | F11/12 - Kulestøt |
| Para-VM i friidrett |
| Bronse | London 2017 | F12 - Kulestøt |
| Bronse | Doha 2015 | F12 - Kulestøt |
| Parapanamerikanske leker |
| Gull | Lima 2019 | F12 - Kulestøt |
| Gull | Lima 2019 | F11-13 - Spydkast |
| Gull | Toronto 2015 | F11/12 - Kulestøt |
| Gull | Toronto 2015 | F11/12 - Spydkast |

**Rebeca Valenzuela Álvarez** (født 1. september 1992) er en meksikansk funksjonshemmet friidrettsutøver, som konkurrerer i klassen F12/T12. Dette er en klasse for synshemmede utøvere i parafriidrett. Hun har to bronsemedaljer i kulestøt fra Para-VM i friidrett, og har flere gullmedaljer i kulestøt og spydkast fra Parapanamerikanske leker.

Bakgrunn
--------

Valenzuela har medfødt glaukom (grønn stær). Hun drev tidligere med svømming, fotball og sprintløp, og begynte med kastøvelser da hun var 15 år gammel. Hun ble «oppdaget» av sin nåværende trener Raidel Lazaro Mantilla, og på klubbnivå representerer hun Sonora State. Hun debuterte internasjonalt i parafriidrett i 2011.

I tillegg til idretten studerer hun statsvitenskap og offentlig forvaltning ved Universidad de Sonora i Hermosillo.

Idrettskarriere
---------------

Valenzuela deltok i Para-VM i friidrett 2011 i Christchurch på New Zealand, og kom der på sjetteplass i spydkast og sjuendeplass i kulestøt. Året etter deltok hun i Paralympiske sommerleker 2012 i London, der hun kom på fjerdeplass i spydkast og 14.-plass i kulestøt.

Hun deltok i Parapanamerikanske leker 2015, og fikk der to gullmedaljer; hun vant spydkast i klassen F11/12, og hun vant kulestøt i samme klasse. Hun satte personlig rekord og områderekord for Amerika i begge øvelser, med 12,71 meter i kulestøt og 36,33 meter i spydkast. Hun deltok også i Para-VM i friidrett 2015, og fikk der bronse i kulestøt, bak Assunta Legnante fra Italia og Sofia Oksem fra Russland. Hun deltok også i spydkast, der hun kom på sjuendeplass.

Under Paralympiske sommerleker 2016 kom hun på tredjeplass i kulestøt, men fikk ingen tellende kast i spydkast. Året etter fikk hun en ny internasjonal bronsemedalje, da hun kom på tredjeplass i kulestøt under Para-VM i friidrett 2017. Hun kastet 13,05 meter, og tangerte med det områderekorden for Amerika i klassen F12.

Hun deltok i Parapanamerikanske leker 2019 i Lima i Peru, og vant der spydkast i klassen F11-13, foran Marcia Cristina de Almeida og Izabela Silva Campos, begge fra Brasil. Hun vant også kulestøt, med ny mesterskapsrekord for klassen F12, med 13,39 meter.

Referanser
----------

1. ↑   wrsd.lima2019.pe[Hentet fra Wikidata]
2. ↑  .
3. 1 2 3 4 5  IPC - *Rebeca Valenzuela Alvarez*, besøkt 8. november 2019.
4. ↑  Toronto 2015 - *Yanive Torres Martinez*, besøkt 6. november 2019.
5. ↑  IPC - *Results - Women's Shot Put F12 Final*, besøkt 8. november 2019.
6. ↑  IPC - 2017 World Para Athletics Championships - Women's Shot Put F12 Final, besøkt 8. november 2019.
7. ↑  Lima 2019 - *Result - Women's Shot Put F12 Final* Arkivert 8. november 2019 hos Wayback Machine. besøkt 8. november 2019.

Eksterne lenker
---------------

* (en) Profil hos IPC
* (en) Profil hos Parapanamerikanske leker 2019
* (en) Profil hos Parapanamerikanske leker 2015